- Այո, այսօր պահեստազորում բավական մեծ թվով մարդիկ կան, ովքեր պատրաստակամ են համալրել բանակի շարքերը: Դա էլ հիմք հանդիսացավ, որ դիմեմ նաև ընկերներիս անունից: Սակայն արձագանքները շատ ավելի մեծ էին: Այսօրվա դրությամբ շուրջ 7400 մարդ արձագանքել է` անհրաժեշտության պարագայում մեզ միանալու պատրաստակամությամբ: Սա իհարկե դեռ չի նշանակում, որ հարկ եղած դեպքում բոլորը կգային կամ ի վիճակի կլինեին, քանի որ դիմողների մեջ անչափահաս երեխա էլ կար` 14-15 տարեկան, նաև կենսաթոշակառու, ում ոչ ոք երբեք ռազմական գործողությունների մասնակից չի դարձնի: Սակայն նա ցանկանում էր թեկուզ թիկունքում իր ծառայությունները մատուցել: Մյուս կողմից էլ ինձ դիմել են միայն այն մարդիկ, ում հասու է ինտերնետը, այսինքն` կարելի է ենթադրել, որ թիվն իրականում ավելի մեծ կարող է լինել: Այս առիթով ևս համոզվեցինք, որ վտանգի պահին ազգը պատրաստ է համախմբվել: Ի դեպ` մի ուրախալի փաստ ևս. շատերը նախընտրել էին ոչ թե բաց տեքստով, սոցիալական ցանցերում տեսանելի ձևով առաջարկություններ անել, այլ գաղտնի` էլեկտրոնային փոստով: Այսինքն` ինքնագովազդի, ինչ-որ բան ցուցադրելու խնդիրներ ևս չկան: Դիմել են նաև գեղեցիկ սեռի ներկայացուցիչներ, ինչը նույնպես ուրախալի է: Մեծ է նաև սփյուռքահայերից ստացված արձագանքների թիվը` 300-ից ավելի: Անգամ որոշ կազմակերպություններ, որոնց գոյության մասին չգիտեի, առաջարկել են միանալ: Արձագանքել են նույնիսկ Լիբիայից: Նման պատրաստակամություն էին հայտնել նաև նախկին ամբողջական ջոկատներ, ազատամարտիկներ, երկրապահներ: Գեներալ-մայոր Արկադի Տեր- Թադևոսյանը ևս նման հայտարարությամբ հանդես եկավ: Սա իսկապես փորձություն էր, և մեկ անգամ էլ համոզվեցինք, որ ազգովի պատրաստ ենք դիմագրավել ցանկացած վտանգ: Տա Աստված, որ այդ վտանգը երբեք չլինի, բայց թող թուրքն ու ադրբեջանցին էլ իմանան, որ զենքի լեզվով մեզ հետ խոսել պետք չէ: Մենք ձգտում ենք խաղաղության, բայց եթե համառեն, հակահարվածն ուժգին կլինի: